Елин Пелин
Косачи

chitanka.info

Трима шопи трева косят,

мерно махат ред по ред,

без отдих и без почивка

косят и вървят напред.

Трима шопи — шоп след шоп,

трева косят — хоппа, хоп!

Като змии в тревата съскат

остри бляскави коси,

махат шопите юнашки

пот челата им роси.

Трима шопи — шоп след шоп,

трева косят — хоппа, хоп!

— Де бре, върти, хайде, нане,

дълги откоси реди,

виж пред теб какво имане,

само ти юнак бъди!

Трима шопи — шоп след шоп,

трева косят — хоппа, хоп!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.